google/wiki40b huggingface dataset:
Gravitasjonsfelt

Gravitasjonsfelt i klassisk fysikk er et felt som på hvert sted bestemmer tyngdekraften som virker på et massivt legeme. Det kan settes lik med tyngdeakselerasjonen som legemet er utsatt for. Matematisk er det et vektorfelt som ofte betegnes ved g. Feltet skyldes tilstedeværelsen av andre masser og har en størrelse som er gitt ved Newtons gravitasjonslov. I et ikke-inertielt referansesystem vil fiktive krefter som sentrifugalkraften også kunne bidra til det totale gravitasjonsfeltet.
I Einsteins generelle relativitetsteori er det ingen prinsipiell forskjell mellom gravitasjon som skyldes masse og ikke-inertielle effekter. Begge bidrar til å gi tidrommet en krumning som kan beregnes fra dets metriske tensor. Gravitasjonsfeltet opptrer ikke lenger som noe felt, men er erstattet med effekten av tidrommets geometri. Istedetfor å forklare bevegelsen til partikler eller planeter ved hjelp av gravitasjonskrefter, viste Einstein at de beveger seg fritt langs geodetiske kurver i et krummet tidrom.

Relativistisk gravitasjonsfelt

I Newtons gravitasjonsteori er gravitasjonsfeltet identisk med tyngdeakselerasjonen g. Når man snakker om gravitasjonsfelt i Einsteins relativistiske teori, er det mest nærliggende å tenke på Christoffel-symbolene Γσμν som inngår i den geodetiske bevegelsesligningen. I praksis mener man derimot den metriske tensoren gμν  som omtales som det «relativistiske gravitasjonsfeltet». Men strengt tatt er dette et relativistisk gravitasjonspotensial da Christoffel-symbolene er gitt som deriverte av disse metriske komponentene.
Dette er analogt med hva som vanligvis skjer i elektromagnetisk teori når den formuleres på relativistisk måte som i kvanteelektrodynamikk. Da omtales ofte det elektromagnetiske firepotensialet Aμ som «det elektromagnetiske feltet» og det er disse komponentene som kvantiseres. Men formelt sett skulle denne betegnelsen være reservert for Faraday-tensoren Fμν = ∂μAν - ∂νAμ  med komponenter som er det elektriske feltet E og magnetiske feltet B.  Samtidig er både Aμ og Fμν  felt ut fra den mer matematiske definisjonen av hva et felt  er.
Félix Gouin

Personlige liv

Félix Gouin ble født i Peypin i Bouches-du-Rhône som sønn av lærere. Han studerte juridikum i Aix-en-Provence.
I 1940 var hand blant minoritetsparlamentsmedlemmene som nektet å gi fulle fullmakter til Marshal Philippe Pétain. 
Under krigen var han del av sentrakkomiteen som rekonstituerte «Ligue française pour la défense des droits de l'homme et du citoyen», samt også medgrunnlegger av Réseau Brutus (Brutus nettverket), en sosialistisk motstandsgruppe. 
I 1946 etterfulgte han Charles de Gaulle som leder for den franske provisoriske regjering.
Bulgarias parlament

Bulgarias parlament (bulgarsk: Народно събрание/Narodno Sabranie) består av ett kammer med 240 medlemmer som velges for fire år av gangen. Bulgarias parlament reguleres av landets grunnlov fra 1991.
Overordnet Bulgarias parlament er Bulgarias Store parlament (bulgarsk: Weliko Narodno Sabranie). Det Store parlamentet som består av 400 medlemmer, har siden 1879 avholdt sju møter, senest da den nye grunnloven ble vedtatt i 1991.
Bulgarias første parlament trådte sammen i 1879 (10. februar til 16. april) i byen Veliko Tarnovo og vedtok da landets første grunnlov. En ny grunnlov ble vedtatt i 1947 og denne gjaldt inntil grunnloven av 1991.
Parlamentsbygningen som ligger i hovedstaden Sofia, ble oppført i perioden 1884 til 1886 i nyrenessanse-stil, forøvrig etter tegninger av arkitekt Constantin Yvanovic.
Salzburgs flagg

Delstaten Salzburgs flagg er delt i rødt over hvitt. Flagget er i størrelsesforholdet 2:3. Fargene er landet Salzburgs tradisjonelle og er relatert til våpenet som er delt i svart løve på gult felt i første felt og en hvit bjelke på rødt i andre felt. Fargene rødt og hvitt har vært i bruk som Salzburgs farger siden 1800-tallet.
I tillegg til Salzburg fører også Oberösterreich, Tirol, Vorarlberg og Wien flagg i rødt og hvitt. Fargene er også Østerrikes nasjonalfarger og benyttes i Østerrikes flagg.
Flagget forekommer i to varianter, med og uten våpenet. Flagget med våpen er statsflagg til bruk for delstatens myndigheter, mens flagget uten våpen er til bruk for delstatens innbyggere.
Carl Johan Bjerkelund

Liv

Carl Johan Bjerkelund var sønn av Carl Johan Bjerkelund (1884–1930) og Edel Ambrosia Juel Braarud (1888–1972). Han ble cand. theol. fra Universitetet i Oslo i 1943 og tok norsk praktisk teologisk eksamen i Uppsala i 1944, før han dro til England, hvor han var feltprest for det norske luftforsvaret.
I 1948 ble han hjelpeprest i Veldre. I 1954 fikk han H.M. Kongens gullmedalje for en avhandling om «Albert Schweitzers Paulus-forskning». Fra 1960 til 1962 var han forskningsstipendiat ved NAVF, og fra 1966 lektor i nytestamentlig teologi ved Universitetet i Oslo. Han ble senere dosent og var professor fra 1977 til 1988.

Verk

Bjerkelund ble dr. theol. i 1968 med en avhandling om det greske ordet parakalô hos Paulus, et arbeid som vakte stor internasjonell anerkjennelse. Senere skrev han en formhistorisk undersøkelse over Johannesevangeliet, Tauta egeneto (1987).
Wanghua

Wanghua (kinesisk: 望花区; pinyin: Wànghuā Qū) er et bydistrikt i byprefekturet Fushun i provinsen Liaoning i Folkerepublikken Kina. Det har et areal på 214 km² und ca. 370 000 innbyggere (2004).
Akababukten

Turisme

Bukten er et av de mest populære stedene i verden for dykking. Rundt 250 000 dykk skjer årlig ved Eilats 11 km lange kystlinje, og dykking utgjør rundt ti prosent av turistinntektene i dette området.
Landskapet ved Wadi Rum øst for den nordlige enden av bukten er et populært turistmål. Andre steder er ruinene av sivilisasjon Ayla fra jernalderen ved byen Aqaba, stedet for slaget ved Aqaba den 6. juli 1917 under den første verdenskrig, ledet av Lawrence av Arabia.
Det er hvaler, spekkhoggere, delfiner, dugonger og hvalhaier i bukten.
NRK Barne- og Ungdomsavdelingen

NRK Barne- og Ungdomsavdelingen (BUA) var en avdeling i NRK som produserte radio- og TV-programmer for barn og ungdom. 1. desember 2007 ble avdelingen nedlagt samtidig med at NRK Super ble lansert. Kalle Fürst var leder i Barne- og ungdomsavdelingen fram til lanseringen av NRK Super.
Ungomsredaksjonen i NRK var en del av avdelingen.
Ferjesambandet Skei–Gutvik

Skei–Gutvik er et ferjesamband som krysser Lekafjorden som del av fylkesvei 771 i Nord-Trøndelag, mellom Skei ferjekai på øya Leka og Gutvik ferjekai på Austra i Leka kommune. Sambandet drives av Torghatten Trafikkselskap.
Ferjestrekningen har en lengde på 4,6 km og en overfartstid på 20 minutter, og blir betjent av MF «Leka» 13 ganger daglig om hverdagen. 2014 var årsdøgnstrafikken 91 kjøretøy. 
Sambandet ble opprettet 1964 av Lekaferga AS, som betjente strekningen med MS «Leka». 1983 ble MS «Leka II» tatt i bruk, og 2001 dagens ferje MS «Leka» (2001). Ferjesambandet ble overtatt av Torghatten Trafikkselskap 2009.
Skogstorp

Skogstorp er et tettsted i Falkenberg kommune i Hallands län i Halland i Sverige. I 2010 hadde tettstedet 2 124 innbyggere.
Skogstorp er mer eller mindre sammenvokst med Falkenberg.
Candy (film fra 2006)

Handling

Handlingen er delt opp i tre – Heaven, Earth og Hell. Poeten Dan forelsker seg i kunststudenten Candy, som på sin side er like fascinert av hans bohemske livsstil og i heroinen som følger med. Vi følger dem mens de sliter med å bestemme seg for om det er hverandre eller dopet de er mest glad i. Det står dessuten klart at dopbruket er på sitt verste når de er med hverandre, og at det ikke har en særlig positiv effekt på dem. De må derfor avgjøre om kjærligheten er så sterk at de er villige til å i verste fall ødelegge livet sitt for den.
Det er lov å være bli' (2003-samlealbum)

Det er lov å være bli' er et samlealbum med Jens Book-Jenssen, utgitt i 2003.
Skinnarbu

Skinnarbu befinner seg ved inngangsporten til Hardangervidda, ved Møsvatn i Tinn kommune vest for Rjukan, 1000 moh. Erlend Follegg er hovedeier etter at han overtok Skinnarbu i 2015.
Skinnarbu ligger ved fylkesvei 37 mellom Rauland og Rjukan og er et populært sted å gå på ski for folk som bor i Tinn. Her ligger Skinnarbu Nasjonalparkhotell med 300 senger og fra Skinnarbu Landhandel, like nedenfor hotellet, går MB «Fjellvåken II» turer på Møsvatn om sommeren. Ved Skinnarbu Nasjonalparkhotell ligger Skinnarbu Skisenter og Hardangervidda nasjonalparksenter. 
Skinnarbu har mange oppmerkede turløyper. Det er planlagt et større hyttefelt i nærhet til hotellet og nasjonalparksenteret, med forventet oppstart i 2019.
NM i hopp uten tilløp 1975

NM i hopp uten tilløp 1975 var en del av NM i friidrett 1975.
Mesterskapet ble arrangert på Kongsberg 8. mars. Arrangør var Kongsberg IF.
Huancui

Huancui (kinesisk: 环翠区; pinyin: Huáncuì Qū) er et bydistrikt i ostchinesischen provins Shandong. Det tilhører byprefekturet Weihai ytterst på Shandonghalvøya. Huancui har et areal på 731 km² og teller 589 154 innbyggere (2004). Det er sete for lokalregjeringen for Weihai.
Cicia

Utseende

Middelsstore påfuglspinnere farget i varierende innslag av brunt og gult.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.

Utbredelse

Slekten er utbredt i Sør-Amerika.
Illinois River

Illinois (engelsk: Illinois River) er en sideelv til Mississippifloden om lag 439 km lang, i den amerikanske delstaten Illinois. 
Elven renner gjennom en stor del av det sentrale Illinois med et avrenningsområde på 72.701 km². Denne elven var viktig mellom indianere og tidlige franske handelsmenn idet dets elvesystem forbinder De store sjøene med Mississippi; bare et meget kort stykke måtte kanoene trekkes over flatt land. 
De franske kolonibosetninger langs elven dannet kjernen i det område som ble kalt Pais de Illinois. Dette området ble utforsket og bosatt av franskmenn på 1600- og 1700-tallene. Begrepet diktet til hela området rundt øvre Mississippifloden, selv om bosettingene var konsentrert i det som senere er blitteli de amerikanske delstatene Illinois, Missouri og Indiana. Området ble utforsket i 1673 av en ekspedisgon ledet av Louis Joliet og Jacques Marquette, innen Frankrike gjorde krav på området, som ble en del av Louisiana, sammen med Nedre Louisiana.
Etter byggingen av Illinois and Michigan Canal og Hennepin Canal på 1800-tallet økte elvens betydning ytterligere som lenke mellom Michigansjøen og Mississippi i en tid preget av den moderne industrielle sjøfarten.
Tegneseriens dag

Tegneseriens dag ble stiftet i Norge av Norsk Tegneserieforum i 2005, og er en offisiell markering som feires første lørdag i mai. 
I USA kalles dagen Free Comic Book Day og har vært markert siden 2002. I USA gir de bort gratis tegneserier i et ønske å få flere til å lese tegneserier. I Norge er det ingen slik tradisjon, men dagen brukes hovedsakelig til å promotere en litteratursjanger flere burde stifte bekjentskap med. Det har tidligere vært laget et gratisblad i regi av NTF i 2005 og 2006, hvor det i tillegg er holdt foredrag og utstillinger på folkebibliotek og skoler.

Historie

I 2005 ble det trykket et spesialnummer i 20 000 eksemplarer av Bobla 2/05 Det er typisk norsk å lese tegneserier. Inkludert dette ble det holdt arrangementer i Bergen, Brandbu, Oslo, Sarpsborg og Trondheim. Veletablerte skapere tegnet og hadde foredrag, paneldebatter, intervjuer, signering, quiz, utstillinger, og mer. I 2006 trykte NTF igjen et spesialnummer 2/06 i 15 000 eksemplarer av tegneserieskriftet Bobla Klassikerne kommer. Det ble holdt arrangementer i Bergen, Brandbu, Bærum, Oslo, Kristiansand, Sarpsborg, Stavanger og Trondheim. 
I senere tid har det ikke vært utgitt egne spesialnummer eller plakater med fokus på dagen, men det har vært arrangementer i regi av biblioteker landet rundt og Tegneseriemuseet i Brandbu og Oslo hvor de framhever litteratursjangeren og hvor tegnere lager en hel tegneserie ved bruk på maks 24 timer.
Erviken (Øvre Ervik)

Historie

I 1811 ble Erviken skilt ut og kjøpt av Bergenskjøpmannen Christian Jürgens. Gården ble trolig brukt som lyststed den første tiden, men på slutten av 1800-tallet ble stedet helårsbolig for eierne. Gården ble overtatt av døtrene til Christian Jürgens i 1853. Gjennom arv overtok deretter familien Wallem eiendommen. Skipsreder og mesen Haakon Wallem ble eier fra 1910. Han kjøpte også opp flere eiendommer i området. Familieeiendommen forvaltes fremdeles av slekten, både  gjennom enkeltpersoner og aksjeselskapet Wallem Steckmest & Co.

Restaureringen av hovedhuset

På oppdrag fra Haakon Wallem ble hovedbygningen «restaurert» av arkitekt Ole Landmark årene 1916-1920. Restaureringen var en tilbakeføring til en tenkt tilstand, en stilgjendiktning i rokokko, Louis-seize-stil og lokale forbilder.

Hageanlegget

Haakon Wallem fikk i årene 1913–1918 også restaurert hageanlegget etter anleggsgartner og hagearkitekt Ingolf Eides planer, senere Torborg Zimmer Frølich. Parken og naturtomten er på rundt 40 mål og var antakelig Vestlandets rikeste privatborgerlige anlegg fra denne perioden. Hagen er i engelsk inspirert stil med buktende grusveier, grønne plener og en rik vegetasjon. Hagen er utstyrt med saluttbatterier, skulpturer og lysthus. Skulpturen Havmann og Havfru er utført av den svenske skulptøren Carl Milles. «Stabbur» og «hønsehus» er oppført i en humoristisk sveitserstil. Badehus og paviljong ble av Ole Landmark holdt i klassiserende stil.

Fredning

Erviken hovedbygning ble fredet av Riksantikvaren i 1923. Nedre delen av hagen og området rundt viken ble regulert til område av antikvarisk og kulturell verdi 1970. Resten av hagen ovenfor ble regulert til bevaring 1991.

Annet

I 1921 fikk Haakon Wallem bygget DS «Erviken» på 10 800 dvt. I konvoi fra Tampa til Liverpool ble skipet senket den 16. oktober 1941. Viken shipping AS sin oljetanker MT «Erviken» (2004) på 151 000 dvt er også oppkalt etter stedet.
Trichogomphus martabani

Utseende

En stor (ca. 50 millimeter) og kraftig, blank, svart eller mørkbrun hornbille. Denne arten har en ganske jevnbred og avlang kroppsform. Hannen har et langt og kraftig horn på hodet, og fire horn på pronotum; to korte, tykke på sidene og to lengre og tynnere midt oppe på pronotum, området mellom disse hornene er ganske blankt, pronotum forøvrig med kraftig, nettaktig mikroskulptur. Hunnen hos denne arten mangler horn på hodet, har bare en liten knøl, og pronotum er rundet uten noen horn eller uthulinger, svært grovt punktert foran, blankt bak. Dekkvingene hos begge kjønn er blanke, med fine punktrader.
Disse billene er meget kraftig bygde, også til hornbiller å være.

Utbredelse

Arten er utbredt i India, Myanmar, Vietnam og det sørlige Kina.
Roblog

En roblog (fra robot og blogg». er en blogg som kontrolleres av roboter på egen hånd uten menneskelig styring.
Med utviklingen som skjer innenfor robotikk vil konseptet med egne blogger for roboter øke. Mange har begynt å få ulike roboter i hjemmene sine og ønsker kanskje at disse kan fortelle sin egen historie til beboende i hjemmet, men også familie og venner.
En roblog kan samle og generere informasjon basert på dens interaksjon med omgivelsene og handlinger i verden. Roblog som et konsept er en spesialisert utgave av Blogject som konsept ble etablert av Julian Bleecker.
Daglige bloggposter kan være skrevet i naturlig språk og rapportere interessante situasjoner og mulige problemer som oppstår. En roblog kan også bidra i diskusjoner på sin egen blogg, eventuelt motta råd og tips direkte fra mennesker som kan brukes til å endre oppførelse og logikk.
Guillaume Beuzelin

Hibernian

Beuzelin sluttet seg til Hibernian FC i 2004, etter at han hadde blitt fristilt av sin tidligere klubb, Le Havre AC. Han ble raskt en favoritt blant Hibs-supporterne, selv om han gikk glipp av en rekke kamper på grunn av langvarige skadeopphold. Beuzelin viste seg som en finslepen spillopplegger på midtbanen. Han var en del av det Hibernian-laget som vant den skotske ligacupen i 2007.

Coventry City

Beuzelin signerte for Coventry City etter at hans kontrakt med Hibs gikk ut på slutten av 2007–2008-sesongen. Han skrev under på en ettårskontrakt, der klubben hadde opsjon på ytterligere ett år. Selv om han hadde spilt 35 ligakamper i løpet av 2008–2009-sesongen, sa han nei til én sesong til med Coventry på begynnelsen av sesongen 2009-2010.

Hamilton Academical

Etter at han forlot Coventry, startet Beuzelin å trene med Celtic, og spilte en vennskapskamp mot Cork City. Etter et prøvespillopphold med MK Dons startet Beuzelin å trene med Hamilton, og han signerte for klubben den 29. september.

Olympiakos Nikosia

Da Beuzelin ble frigitt av Hamilton mot slutten av 2009, signerte han tidlig i januar 2010 for det kypriotiske laget Olympiakos Nikosia. Beuzelin ble imidlertid fristilt fra denne kontrakten på slutten av 2009–2010-sesongen.
Beuzelin begynte da å trene med SPL-klubben Kilmarnock, som ble ledet av Mixu Paatelainen, som tidligere hadde arbeidet med Beuzelin i Hibs. Kort tid etter avtalte Beuzelin en ettårskontrakt med Kilmarnock, men bestod ikke den medisinske undersøkelsen, og overgangen ble derfor ikke noe av.
Jeg (roman)

Jeg er en roman av Johan Borgen utgitt i 1959. Den formelle og innholdsmessige tvetydigheten fra siste del av Lillelord-trilogien føres videre i denne romanen. «Jeg» er en sammensatt roman, og midtdelen rammes inn av de to ytterste: Hver har fem kapitler, men første del er nesten dobbelt så lang som siste. Rammen er en fortløpende fortelling, om Matias Roos, som bryter opp fra et hus i skogen, som «kjører i hjel» et barn, men blir frikjent, går på rangel, møter sosialarbeideren Sonja, som bor på pensjonat hos fru Skarseth. Fru Skarseths datter Johanna blir sjalu på Sonja fordi fordi hun har tatt hennes plass hos moren, og dreper henne. Matias tar på seg skylden, soner straffen og vender tilbake til huset i skogen.
Romanens midtdel kompliserer fortellingen. Den har i lange partier en uvirkelig Kafka-aktig stemning, og består av Matias' fortelling til Sonja om sitt liv før huset i skogen, før han møtte henne.
NM i mangekamp 1981

NM i mangekamp 1981 ble arrangert som en del av NM i friidrett 1981 i Haugesund, 
8. og 9. august av Haugesund IL.
Det ble konkurrert i tikamp for menn og sjukamp for kvinner.
Samlerhuset Norge

Historie

Samlerhuset ble etablert i 1994 av Reidar Nilsen, Sigmund Jakobsen, Ole Bjørn Fausa og Helge Hellebust. Nilsen og Fausa er barndomsvenner fra Sunnmøre, der de utga et frimerkeblad til 5 000 betalende abonnenter. Sammen med Jakobsen og Hellebust, startet Fausa og Nilsen firmaet Norsk Verdi, som spesialiserte seg på frimerker og myntbrev. I 1994 ble altså Norsk Verdi til Samlerhuset, og fokus gikk gradvis over på mynter. Av de fire grunnleggerne, er Fausa og Nilsen fortsatt eiere av Samlerhuset Norge og Samlerhuset Group. 
I 1997 utvidet de viksomheten til Sverige, der de opprettet Mynthuset Sverige AB. I 2000 samarbeidet de med Finlands myntverk, og i 2001 slo Samlerhuset seg sammen med MDM Group til Samlerhuset Group. MDM Group dekket allerede Nederland, Østerrike og et mindre prosjekt i Storbritannia. Som resultat av det ble Samlerhuset et datterselskap av Samlerhuset Group. I 2008 trakk Samlerhuset seg ut av samarbeidet med MDM Group.
Da Norges Bank la ut Den Kongelige Mynt AS for salg, kjøpte Samlerhuset og det statlige finske myntverket selskapet. Etter at Finansdepartementet ikke hadde noen innvendinger, ble kjøpet godkjent av Norges Bank den 19. juni 2003. Etter kjøpet ble firmaet omdøpt til Det Norske Myntverket AS. I 2015 kjøpte Samlerhuset Norge ut det finske myntverket.
Forbrukertilsynet har reagert overfor Samlerhuset i forbindelse med jubileumsmedaljer fra Det Norske Myntverket i 2005 Etter en 6-siders reportasje i 2005 om overprising av produktene og tvilsom markedsføring ble bladet Dine Penger klaget inn for Pressens Faglige Utvalg av Samlerhuset. Dine Penger oppfordret deretter kjøpere av minnemedaljer å sende medaljene tilbake og få igjen pengene. Konklusjonen fra PFU var likevel at Dine Penger ikke hadde brutt god presseskikk. I 2011 rettet TV2 hjelper deg oppmerksomhet mot Samlerhuset. En arving fikk solgt en samling som faren hadde solgt for ca. 390 000 kroner for mer enn 80 000 kroner hos andre myntsamlere. Myntsamlerne var også skeptiske til medaljene. Samlerhuset kommenterte at mynthandlere sjelden interesserer seg for mer enn metallvardien. Saken løste seg da Samlerhuset kjøpte samlingen på 452 000 kroner som familien aksepterte.

Virksomhet

Samlerhuset Norge kjøper inn mynter fra flere sentralbanker og myntinstitusjoner.

Annen virksomhet

Samlerhuset har igangsatt flere markedsføringsprosjekter ikke direkte knyttet til salg av samlerobjekter, deriblant utstillinger, minnemarkeringer og arkeologiske prosjekter. Dette inkluderer en statue av motstandsmannen Max Manus avduket 7. juni 2011. Denne sto først ved Aker Brygge, men ble flyttet etter råd fra Pelle-gruppen, da Max Manus ikke var involvert på Aker Brygge. Statuen ble to dager senere flyttet til Akershus festning. Samlerhuset var også en av hovedsponsorene til et monument for nettopp Pelle-gruppen som ble avduket den 22. november 2013 med Kronprins Haakon og daværende ordfører i Oslo Fabian Stang tilstede.
Samlerhuset tok også initiativ til å igangsette Krigsseilerregisteret sammen med Jon Michelet.
I tillegg har selskapet vært hovedsponsor for blant annet fotballag.
Pachythone

Utseende

Små (vingespenn 22-30 millimeter), oransje eller brunlige sommerfugler. Oversiden kan være oransje med scarte flekker eller tverrbånd, eller brun med et gulaktig tverrbånd.

Utbredelse

Slekten er utbredt fra Nicaragua i nord til det sørlige Brasil i sør.
Thomas Delaney

Landslaget

15. oktober 2013 fikk han sin første landskamp for Danmark mot Malta.
Han ble tatt ut i Danmarks tropp til VM i fotball 2018 i Russland.
Keizo Imai

Japans herrelandslag

Keizo Imai spilte 29 landskamper for Japans herrelandslag.